Mahani Teave

Mahani Teave (s. 14. helmikuuta 1983 Havaiji, Yhdysvallat) on Pääsiäissaarelta kotoisin oleva chileläinen pianisti.

Teave syntyi pääsiäissaarelaiselle isälle ja Coloradosta kotoisin olevalle äidille. Hän teki debyyttinsä 9-vuotiaana. Teave liittyi chileläisen pianisti Roberto Bravon seuraan konserttikiertueiden sarjaa varten. Hän sai musiikin kandidaatin arvon Universidad Austral de Chilestä opiskeltuaan siellä Ximena Cabellon johdolla.Mahani Teave Steinway & Sons, viitattu 8.4.2023 Maisterin arvon Teave sai Cleveland Institute of Musicista vuonna 2005.Mahani Teave Rubicon Classics, viitattu 8.4.2023 Siellä häntä opetti Sergei Babayan. Teave täydensi opintojaan Fabio Bidinin johdolla Hochschule für Musik Hanns Eisler Berlinissä, valmistui näistä opinnoista vuonna 2011 ja sai Konzertexamin.

Teave sai vuonna 2008 Apes-palkinnon parhaasta klassisen musiikin esityksestä. Se myönnettiin Sergei Rahmaninovin ensimmäisen pianokonserton tulkinnasta Chilen sinfoniaorkesterin solistina. Vuonna 2008 ja 2016 Teave tuli valituksi maansa "sadan naisjohtajan" listalle. Hän on esiintynyt muun muassa useille Chilen presidenteille, Chilen kansalliskongressille ja lukuisissa suurlähetystöissä. Teave perusti vuonna 2012 miehensä Enrique Ickan kanssa Toki Rapanuin, Pääsiäissaaren ensimmäisen musiikki- ja taidekoulun. Siellä opetetaan sekä klassista että polynesialaista musiikkia lukuisilla soittimilla lapsille. Teave on voittanut kansainvälisen Claudio Arrau -pianokilpailun sekä Cleveland Institute of Musicin konserttokilpailun ja saanut ansiopalkinnon Kansallisesta Andrés Bello -yliopistosta. Scotiabank myönsi hänelle Advancement of Women Awardin.

Teave on Steinway-taiteilija ja Steinwayn mukaan "ainoa ammattimainen klassinen muusikko Pääsiäissaarella". Tammikuussa 2021 ilmestyi Teaven debyyttialbumina Rapa Nui Odyssey Rubicon Classics -levymerkillä.Mahani Teave Rubicon Classics, viitattu 8.4.2023 John Forsen on tehnyt Teavesta dokumenttielokuvan.

 Lähteet 

Luokka:Chileläiset pianistit
Luokka:Rapanuit
Luokka:Vuonna 1983 syntyneet
Luokka:Elävät henkilöt